EFF sê nee vir koalisies, maar… | Maroela Media
Julius Malema, leier van die EFF, het Woensdag aangekondig dat sy party geen koalisies met ander partye sal aangaan nie, maar wel sekere partye sal steun in die onderskeie munisipaliteite waar geen party 'n meerderheid gekry het nie.
Malema het gesê die EFF sal vir die DA stem in die Tshwane-, Ekurhuleni-, Johannesburg- en Nelson Mandelabaai-metro's. Die EFF het egter 'n voorwaarde gestel vir sy steun in Johannesburg maar Malema wou egter nie die voorwaarde bekendmaak nie.
Die EFF sal sy steun aan die IVP toesê in KwaZulu-Natal. Die EFF sal dus tydens die verkiesing van raadslede, burgemeesters en verteenwoordigers sy stem aan die betrokke partye soos genoem, verskaf. Die partye sal dus saam met die EFF se stemme genoeg steun hê om hul raadslede tot magsposisies te verkies. "Ons het niks met niemand onderteken nie, ons het net ons steun aangebied sonder enige voorwaardes," het Malema gesê.
"Die ANC sal nie 'n enkele stem van die EFF af kry nie. Die ANC moet uit die mag verwyder word. Die ANC is verskriklik arrogant. Hulle maak of daar niks gebeur het nie, al het hulle swak gevaar in die verkiesing," het Malema gesê.
Hy het bygevoeg die party het besluit om vir sekere partye in sekere munisipaliteite te stem aangesien hulle nie dienslewering wil vertraag oor ideologiese verskille nie. "Ons wil nie posisies hê nie, ons wil net die opposisie wees. Ons was vasgevang tussen twee duiwels en ons moes die beter duiwel kies. Die ANC moes tussen pres. Jacob Zuma en die metro's kies en hulle het Zuma gekies."
Volgens Malema wil die EFF nie "met kortpaaie" bo uitkom nie en sal hulle eerder hul plek in die opposisiebanke inneem en wag tot hulle self kan regeer. "Die EFF gaan nie neutraal wees nie. Ons sal nooit weer na die ANC toe teruggaan nie."
Malema het gesê die EFF het met die DA en ANC gesprekke gevoer oor koalisies, maar dat die partye mekaar nie kon vind nie.
Volgens Malema het sy party tydens die gesprekke met die ANC oor 'n moontlike koalisie verskeie voorwaardes gestel waaronder die wysiging van die Grondwet om grondonteiening sonder vergoeding toe te laat, die nasionalisering van banke en myne, gratis onderwys, die verwydering van Die Stem uit die volkslied, 'n kommissie van ondersoek na die Gupta-familie en die herroeping van Zuma se presidentskap.
Volgens Malema het die ANC se topbestuur, waaronder Gwede Mantashe, Jessie Duarte en Jeff Radebe, die gesprekke bygewoon. Die ANC het glo ingestem tot van die voorwaardes maar het onder meer geweier dat Zuma herroep word.
"Ons het soortgelyke voorwaardes aan die DA, die party van wit rassiste, gestel. Hulle het egter nie die mag om die Grondwet te wysig nie, maar ons het hulle gevra om saam met ons 'n mediakonferensie toe te spreek waarin hulle hul steun uitspreek vir grondonteiening sonder vergoeding en die nasionalisering van banke en myne wat hoofsaaklik deur wit mans besit word."
Volgens Malema het die DA ook ingestem tot van die voorwaardes maar kon die partye nie ooreenkom nie en het die EFF daarna besluit om nie in 'n koalisie met enige party aan te gaan nie.
En daar het jul DA ondersteuners nou self gehoor waarvoor hul instem. Grond onteining en nasionalisering van banke. Jul witmens DA stemme veraai die blankes. Die DA is self EFF in blou. Sterkte aan die land waar blankes verder gemartel en afgebreek word. Die DA sal almal verraai vir magsposisie en saam die duiwel stem om te regeer.
Simon dalk moet jy net weer die laaste deel van die berig lees voordat jy jou toys uit die kot gooi. Die DA het nie gese ja vir die voorwaardes nie, maar in gestem vir n paar van dit. Nie al die voorwaardes word hier genome nie, en hoe weet jy wat het die DA saam gestem, was jy daar? Ek dog ek vra net……
Simon het 'n punt. Net die idee dat die DA met die EFF vergader het wys vir my gevaarligte. 'n Benoude kat gee benoude spronge en mense sal enigiets doen vir mag. Ek het nog nie veel gehoor van die groter partye wat met veel kleiner partye wat nog waardes het wil saamsmelt nie, maar ek staan onder korreksie….maar dit wys jou net.
Wees maar liewer versigtig om dadelik wilde gevolgtrekkings te maak. Kan nie noual kommentaar lewer nie, want hierdie is net 'n deel van die prentjie….